
MARIJAMPOLĖS SAVIVALDYBĖS TARYBA

SPRENDIMAS
DĖL MARIJAMPOLĖS SAVIVALDYBĖS SMULKAUS IR VIDUTINIO VERSLO RĖMIMO FONDO NUOSTATŲ PATVIRTINIMO

Marijampolė

Vadovaudamasi Lietuvos Respublikos vietos savivaldos įstatymo 6 straipsnio 38 punktu, 15 straipsnio 2 dalies 13 punktu, Lietuvos Respublikos smulkiojo ir vidutinio verslo plėtros įstatymo 7 straipsniu, Marijampolės savivaldybės taryba  nusprendžia:
1. Patvirtinti Marijampolės savivaldybės smulkaus ir vidutinio verslo rėmimo fondo nuostatus (pridedama).
[bookmark: n_0]2. Pripažinti netekusiu galios Marijampolės savivaldybės tarybos 2024 m. balandžio 29 d. sprendimą Nr. 1-189 „Dėl Marijampolės savivaldybės smulkaus ir vidutinio verslo rėmimo fondo nuostatų patvirtinimo“.

PATVIRTINTA
Marijampolės savivaldybės tarybos
2025 m. balandžio 28 d.
sprendimu Nr. 1-163


MARIJAMPOLĖS SAVIVALDYBĖS SMULKAUS IR VIDUTINIO VERSLO RĖMIMO FONDO NUOSTATAI

I SKYRIUS
BENDROSIOS NUOSTATOS

1. Marijampolės savivaldybės smulkaus ir vidutinio verslo (toliau – SVV) rėmimo fondo nuostatai (toliau – Nuostatai) reglamentuoja Marijampolės savivaldybės SVV rėmimo fondo (toliau – Fondas) sudarymą, jo valdymą, administravimą, lėšų panaudojimo tvarką, apskaitą ir kontrolę.
2. Pagrindinės šiuose Nuostatuose vartojamos sąvokos:
2.1. Įmonė – ekonominę veiklą vykdantis juridinis asmuo;
2.2. Labai maža įmonė – įmonė, kurioje dirba mažiau kaip 10 darbuotojų ir kurios finansiniai duomenys atitinka bent vieną iš šių sąlygų:
2.2.1. įmonės metinės pajamos neviršija 2 mln. Eur;
2.2.2. įmonės balanse nurodyto turto vertė neviršija 2 mln. Eur.
2.3. Maža įmonė – įmonė, kurioje dirba mažiau kaip 50 darbuotojų ir kurios finansiniai duomenys atitinka bent vieną iš sąlygų:
2.3.1. įmonės metinės pajamos neviršija 10 mln. Eur;
2.3.2. įmonės balanse nurodyto turto vertė neviršija 10 mln. Eur.
2.4. Vidutinė įmonė – įmonė, kurioje dirba mažiau kaip 250 darbuotojų ir kurios finansiniai duomenys atitinka bent vieną iš šių sąlygų:
2.4.1. įmonės metinės pajamos neviršija 50 mln. Eur;
2.4.2. įmonės balanse nurodyto turto vertė neviršija 43 mln. Eur.
2.5. Verslininkas – fizinis asmuo, kuris verčiasi ekonomine veikla;
2.6. Ūkininkas – fizinis asmuo, kuris vienas ar su partneriais verčiasi žemės ūkio veikla ir miškininkyste, ir kurio ūkis yra įregistruotas Ūkininkų ūkių registre.
2.7. SVV subjektas – labai maža, maža ar vidutinė įmonė, atitinkanti Lietuvos Respublikos smulkaus ir vidutinio verslo plėtros įstatymo 3 straipsnyje nustatytas sąlygas, verslininkas, atitinkantis Lietuvos Respublikos smulkaus ir vidutinio verslo plėtros įstatymo 4 straipsnyje nustatytas sąlygas, ar ūkininkas, atitinkantis Lietuvos Respublikos ūkininko ūkio įstatymo 4 straipsnyje nustatytas sąlygas;
2.8. Paramos gavėjas – SVV subjektas, kuriam Marijampolės savivaldybės SVV rėmimo komisija (toliau – Komisija) yra skyrusi finansinę paramą iš Fondo lėšų;
2.9. Pareiškėjas – SVV subjektas, teikiantis paraišką Fondo finansinei paramai gauti.
3. Fondo steigėjas – Marijampolės savivaldybės taryba (toliau – Taryba).
4. Fondas nėra juridinis asmuo. 
5. Fondo finansiniai metai – kalendoriniai metai. Fondo finansinę apskaitą tvarko Marijampolės savivaldybės administracijos Buhalterijos skyrius.
6. Fondas savo veikloje vadovaujasi Lietuvos Respublikos įstatymais, Lietuvos Respublikos Vyriausybės nutarimais, Marijampolės savivaldybės tarybos sprendimais, mero potvarkiais ir šiais Nuostatais.

II SKYRIUS
FONDO PASKIRTIS IR FONDO LĖŠŲ ŠALTINIAI

7. Fondas skirtas skatinti Marijampolės savivaldybės ekonomikos plėtrą, didinti jos konkurencingumą, teikiant finansinę paramą SVV subjektams, savo veiklą vykdantiems Marijampolės savivaldybės teritorijoje ir atitinkantiems šių Nuostatų reikalavimus.
8. Fondo lėšas sudaro Marijampolės savivaldybės biudžeto lėšos, kiekvienais biudžetiniais metais skiriamos Tarybos sprendimu Fondo veiklai vykdyti ir kitos teisėtai gautos lėšos.

III SKYRIUS
FONDO LĖŠŲ NAUDOJIMAS, FINANSINĖS PARAMOS FORMOS IR DYDŽIAI

9. Fondo lėšos gali būti naudojamos teikti finansinę paramą SVV subjektams, savo veiklą vykdantiems Marijampolės savivaldybės teritorijoje ir atitinkantiems šių Nuostatų reikalavimus:
9.1. daliai verslui plėtoti patirtų išlaidų kompensuoti;
9.2. finansuoti dalį verslo plėtros projektų, kuriuos įgyvendinant kuriami ir/ar vystomi inovatyvūs produktai ir/ar paslaugos ir/ar kuriamos naujos darbo vietos, išlaidų.
10. Fondo lėšomis kompensuojamų verslui plėtoti patirtų išlaidų pobūdis ir kompensacijos dydis:
10.1. įmonės steigimo išlaidų dalinis padengimas – kai savivaldybė Paramos gavėjui iš Fondo lėšų padengia iki 150,00 Eur, bet ne daugiau kaip 50 proc., patirtų ir dokumentais pagrįstų įmonės steigimo išlaidų;
10.2. rinkodaros priemonių formavimo ir įdiegimo išlaidų dalinis padengimas – kai savivaldybė Paramos gavėjui iš Fondo lėšų padengia iki 700,00 Eur, bet ne daugiau kaip 50 proc., patirtų ir dokumentais pagrįstų įmonės prekės ženklo, įmonės stiliaus sukūrimo, rinkodaros priemonių įgyvendinimo, išlaidų;
10.3. interneto svetainės arba elektroninės parduotuvės sukūrimo ir palaikymo išlaidų dalinis padengimas – kai savivaldybė Paramos gavėjui iš Fondo lėšų padengia iki 700,00 Eur, bet ne daugiau kaip 50 proc., patirtų ir dokumentais pagrįstų įmonės interneto svetainės, arba elektroninės parduotuvės sukūrimo ir palaikymo išlaidų;
10.4. parodos išlaidų dalinis padengimas – kai savivaldybė parodoje dalyvavusiam ir savo produkciją pristačiusiam Paramos gavėjui iš Fondo lėšų padengia iki 700,00 Eur, bet ne daugiau 50 proc., patirtų ir dokumentais pagrįstų išlaidų už ekspozicijos vietą parodoje;
10.5. įmonės darbuotojų mokymo išlaidų dalinis padengimas – kai savivaldybė Paramos gavėjui iš Fondo lėšų padengia iki 700,00 Eur, bet ne daugiau kaip 50 proc., patirtų ir dokumentais pagrįstų išlaidų už Paramos gavėjo darbuotojų mokymą ir kvalifikacijos kėlimą, kurio metu darbuotojai yra gavę baigtą mokymą ar kvalifikacijos kėlimą patvirtinantį sertifikatą, pažymėjimą, atestatą ar licenciją.
10.6. verslo planų, paraiškų finansinei paramai iš ES ir kitų fondų gauti parengimo išlaidų dalinis padengimas – kai savivaldybė Paramos gavėjui iš Fondo lėšų padengia iki 700,00 Eur, bet ne daugiau kaip 50 proc., patirtų ir dokumentais pagrįstų išlaidų už verslo plano, paraiškos finansinei paramai iš ES ir kitų fondų gauti parengimą, jeigu pagal parengtą verslo planą, paraišką finansinei paramai iš ES ir kitų fondų gauti buvo skirta paskola ar parama Pareiškėjui;
10.7. teritorinio planavimo dokumentų ir techninių projektų parengimo išlaidų dalinis padengimas – kai savivaldybė Paramos gavėjui iš Fondo lėšų padengia iki 700,00 Eur, bet ne daugiau kaip 50 proc., patirtų ir dokumentais pagrįstų išlaidų už teritorinio planavimo dokumentų ir techninių projektų parengimą;
10.8. nekilnojamojo turto nuomos išlaidų dalinis padengimas – kai savivaldybė Paramos gavėjui iš Fondo lėšų padengia iki 700,00 Eur, bet ne daugiau kaip 50 proc., patirtų ir dokumentais pagrįstų išlaidų už verslo veiklai naudojamo nekilnojamojo turto nuomą. Nekilnojamojo turto nuomos sutartis turi būti registruota Nekilnojamo turto registre.
10.9. įrangos įsigijimo išlaidų dalinis padengimas – kai savivaldybė Paramos gavėjui iš Fondo lėšų padengia iki 1 000,00 Eur, bet ne daugiau kaip 50 proc., patirtų ir dokumentais pagrįstų išlaidų už įsigytą įrangos, naudojamos verslo veiklai, techninės pagalbos priemonių, reikalingų darbo vietos funkcionavimui užtikrinti, įsigijimą, sumontavimą ir pritaikymą. Fondo lėšomis nefinansuojamos įrangos, nebūdingos Pareiškėjo vykdomai veiklai įsigijimo išlaidos, tai pat eksploatacinių medžiagų, atsarginių detalių, ar asmeninio naudojimo daiktų (pvz., mobiliųjų telefonų, laikrodžių ar pan.) įsigijimo išlaidos.
10.10. statybos ir remonto darbų išlaidų dalinis padengimas – kai savivaldybė Paramos gavėjui iš Fondo lėšų padengia iki 1 000,00 Eur, bet ne daugiau kaip 50 proc., patirtų ir dokumentais pagrįstų statybos ir remonto darbų išlaidų.
11. Nuostatų 10 punkte nurodytos išlaidos, kurių dalį prašoma padengti, turi būti patirtos ne anksčiau nei prieš 24 mėnesius iki paraiškos dėl paramos skyrimo iš Fondo pateikimo dienos.
12. Pareiškėjams, kurie yra pridėtinės vertės mokesčio (toliau – PVM) mokėtojai, kompensuojama patirtų išlaidų dalis be pridėtinės vertės mokesčio (toliau – PVM). Patirtų išlaidų dalis su PVM kompensuojama tik tiems  Pareiškėjams, kurie neturi galimybės PVM įtraukti į atskaitą.
13. Fondo lėšomis remiamų verslo plėtros projektų, kuriuos įgyvendinant kuriami ir vystomi inovatyvūs produktai ir/ar paslaugos ir/ar kuriamos naujos darbo vietos (toliau – verslo plėtros projektai), išlaidų finansavimo sąlygos:
13.1. Remiamos verslo plėtros projektų išlaidos:
13.1.1. išlaidos naujai (-oms) darbo vietai (-oms) sukurti – visos naujai (-oms) darbo vietai (-oms) įrengti būtinos išlaidos, įskaitant reikalingos įrangos įsigijimo išlaidas. Nefinansuojamos nekilnojamojo turto statybos arba įsigijimo išlaidos;
13.1.2. išlaidos naujam produktui sukurti – visos naujam produktui sukurti būtinos išlaidos, įskaitant prototipų sukūrimo, pagaminimo ir bandymų išlaidas, produktui gaminti būtinos įrangos sukūrimo, pagaminimo ir bandymų išlaidas, taip pat bandomosios produktų partijos gamybos išlaidos;
13.1.3. išlaidos naujai paslaugai sukurti – visos naujai paslaugai sukurti būtinos išlaidos, įskaitant paslaugos sukūrimo ir bandymų išlaidas, paslaugos vartotojų nuomonės tyrimo išlaidas, taip pat paslaugai gaminti būtinos įrangos sukūrimo, pagaminimo ir bandymų išlaidas;
13.1.4. išlaidos elektroniniams technologiniams sprendimams įdiegti – visos elektroninių technologinių sprendimų sukūrimo, bandymų ir įdiegimo išlaidos.
13.2. Paraiškas verslo plėtros projektams finansuoti gali teikti tiek fiziniai, tiek ir juridiniai asmenys. Jeigu finansavimas skiriamas fizinio asmens pateiktam verslo plėtros projektui, šis fizinis asmuo per 3 mėnesių laikotarpį turi įregistruoti juridinį asmenį, kuris vykdys verslo plėtros projektą.
13.3. Lėšos verslo plėtros projektui finansuoti pervedamos tik į juridinio asmens, kuris vykdys tą verslo plėtros projektą, sąskaitą.
13.4. Gautas lėšas verslo plėtros projektui finansuoti jas gavęs juridinis asmuo privalo investuoti per 12 mėnesių laikotarpį.
13.5. Investavęs visas gautas lėšas verslo plėtros projektui finansuoti, jas gavęs juridinis asmuo privalo Komisijai pateikti išsamią ataskaitą, detaliai nurodydamas:
13.5.1. informaciją apie gautomis Fondo lėšomis finansuotas išlaidas (kartu pateikiamos patirtas išlaidas patvirtinančių dokumentų kopijos ir patirtų išlaidų apmokėjimą patvirtinančių dokumentų kopijos).
13.5.2. priklausomai nuo to, kokioms verslo plėtros projekto išlaidoms buvo gautas finansavimas – informaciją apie sukurtą naują darbo vietą, sukurtą naują produktą ir/ar paslaugą ir/ar įdiegtus elektroninius technologinius sprendimus.
13.5.3. informaciją, kur ir kaip Paramos gavėjas viešino informaciją apie Fondo suteiktą finansinę paramą verslo plėtros projektui finansuoti.
13.6. Paramos gavėjas privalo grąžinti visas išmokėtas lėšas, jeigu juridinis asmuo, į kurio sąskaitą buvo pervestos lėšos verslo plėtros projektui finansuoti, veiklą vykdė trumpiau nei vienerius metus.
13.7. Didžiausia galima skirti Fondo lėšų suma verslo plėtros projektui finansuoti – 10 000,00 Eur.
14. Paramos gavėjas dėl Fondo finansinės paramos gali kreiptis tik vieną kartą per visą veiklos laikotarpį.

IV SKYRIUS
FONDO REMIAMOS VERSLO RŪŠYS

15. Fondas remia visas legalias ekonominės veiklos rūšis, išskyrus:
15.1. medžioklės, gaudymo spąstais ir susijusių paslaugų veiklą;
15.2. gėrimų gamybą, išskyrus salyklo, nealkoholinių gėrimų ir į butelius pilstomo vandens gamybą;
15.3. tabako gaminių gamybą;
15.4. didmeninę prekybą;
15.5. automobilių degalų mažmeninę prekybą;
15.6. alkoholinių gėrimų mažmeninę prekybą;
15.7. tabako gaminių mažmeninę prekybą;
15.8. finansinę ir draudimo veiklą (finansinių paslaugų veiklą, draudimo, perdraudimo ir pensijų lėšų kaupimo, išskyrus privalomąjį socialinį draudimą, veiklą, pagalbinę finansinių paslaugų ir draudimo veiklą);
15.9. nekilnojamojo turto operacijas;
15.10. teisinę veiklą;
15.11. azartinių žaidimų ir lažybų organizavimo veiklą.

V SKYRIUS
TEISĖ GAUTI FINANSINĘ PARAMĄ

16. Fondo finansinė parama teikiama, jei Pareiškėjas atitinka šiuos reikalavimus:
16.1. kuria ar plečia savo veiklą Marijampolės savivaldybės teritorijoje;
16.2. juridinis asmuo įkurtas ne anksčiau kaip prieš 36 mėnesius arba fizinis asmuo verslo veiklą, dėl kurios kreipiasi paramos, vykdo ne ilgiau kaip 36 mėnesius; 
16.3. jei turi mokestinių įsiskolinimų valstybės, Marijampolės savivaldybės biudžetams ar socialinio draudimo fondui, tai bendra visų šių įsiskolinimų suma neviršija 50,00 Eur;
16.4. praeityje nėra padaręs ekonominio pobūdžio teisės pažeidimų.
17. Jei Fondo finansinę paramą norinčių gauti paraiškų yra daugiau nei kad leidžia patenkinti Fondo turimos lėšos, pirmiausiai tenkinamos tos paraiškos, kuriose:
17.1. Pareiškėjas numato steigti naujas darbo vietas;
17.2. Pareiškėjas numato plėtoti naujus, netradicinius verslus ar ekonominę veiklą;
17.3. Pareiškėjas numato diegti inovacijas versle ar ekonominėje veikloje;
17.4. paramos prašo šioms socialinės atskirties grupėms priskiriami asmenys:
17.4.1. neįgalieji;
17.4.2. išėję iš įkalinimo įstaigų;
17.4.3. pilnametystės sulaukę našlaičiai;
17.4.4. tris ar daugiau vaikų iki 18 metų arba iki 24 metų, jei jie mokosi pagal bendrojo ugdymo, profesinio mokymo ar aukštojo mokslo programas, auginantys asmenys. Taip pat įskaitomi ir suaugę neįgalūs vaikai, kuriems reikalinga nuolatinė priežiūra.
18. Fondo finansinė parama neteikiama:
18.1. Įmonėms ir įstaigoms, kurių savininkas, akcininkas arba dalininkas yra valstybė arba savivaldybė;
18.2. Pareiškėjams, kurių įsiskolinimai valstybės, savivaldybės biudžetams, fondams ir Valstybinio socialinio draudimo fondo biudžetui yra didesni kaip 50,00 Eur;
18.3. bankrutuojantiems, likviduojamiems ar restruktūrizuojamiems Pareiškėjams;

VI SKYRIUS
SMULKAUS IR VIDUTINIO VERSLO RĖMIMO KOMISIJA. KOMISIJOS FUNKCIJOS, DARBO ORGANIZAVIMO IR SPRENDIMŲ PRIĖMIMO TVARKA

19. Fondo veiklą administruoja ir sprendimus dėl Fondo finansinės paramos skyrimo priima Marijampolės savivaldybės tarybos (toliau – Taryba) sprendimu sudaryta Smulkaus ir vidutinio verslo rėmimo komisija (toliau – Komisija). Komisiją sudaro 9 nariai.
20. Smulkaus ir vidutinio verslo rėmimo komisijos (toliau – Komisija) funkcijos:
20.1. Komisija sprendžia visus su Fondo lėšų naudojimu susijusius klausimus;
20.2. Komisija peržiūri Pareiškėjų pateiktas paraiškas ir dokumentus daliai verslui plėtoti patirtų išlaidų kompensuoti, ir sprendžia, ar šie dokumentai atitinka šių Nuostatų reikalavimus bei nustato finansinės paramos dydį;
20.3. Komisija vertina ir priima sprendimus dėl verslo plėtros projektų, kuriuos įgyvendinant kuriami ir vystomi inovatyvūs produktai ir/ar paslaugos ir/ar kuriamos naujos darbo vietos, išlaidų dalies finansavimo.
20.4. Komisija kontroliuoja, kaip Paramos gavėjai laikosi Fondui prisiimtų įsipareigojimų.
21. Komisijos darbo organizavimo tvarka:
21.1. Komisija paraiškas dėl paramos iš Fondo lėšų priima nuolat.
21.2. Sukauptas paraiškas daliai verslui plėtoti patirtų išlaidų kompensuoti Komisija svarsto 4 kartus per metus: gautas nuo sausio 1 d. iki kovo 31 d. – iki balandžio 30 d.; gautas nuo balandžio 1 d. iki birželio 30 d. – iki liepos 31 d.; gautas nuo liepos 1 d. iki rugsėjo 30 d. – iki spalio 31 d.; gautas nuo spalio 1 d. iki gruodžio 31 d. – iki sekančių metų sausio 31 d.
21.3. Kvietimą teikti verslo plėtros projektus Komisija skelbia vieną kartą per metus iki birželio 30 d. Verslo plėtros projektų pateikimo Komisijai terminas nurodomas kvietime, bet negali būti trumpesnis, nei 2 mėnesiai. Gautos paraiškos verslo plėtros projektams finansuoti svarstomos per 1 mėnesį po jų teikimo termino pabaigos.
22. Komisijos sprendimų priėmimo tvarka:
22.1. Komisijos posėdžiai yra teisėti, jeigu juose dalyvauja daugiau kaip pusė visų komisijos narių. Komisijos sprendimai priimami posėdyje dalyvaujančių Komisijos narių balsų dauguma. Jeigu balsai pasiskirsto po lygiai (laikoma, kad balsai pasiskirstė po lygiai tada, kai balsų „už“ gauta tiek pat, kiek „prieš“, taip pat kai balsų „už“ gauta tiek pat, kiek „prieš“ ir susilaikiusiųjų kartu sudėjus), balsuojama dar kartą. Jeigu balsavus dar kartą balsai pasiskirsto po lygiai, skelbiama pertrauka, kurios metu komisijos nariai kartu su posėdžio pirmininku aptaria nesutarimus dėl sprendimo, derina pozicijas ir siekia kompromiso. Pertraukos trukmė negali būti ilgesnė nei 30 minučių. Konkrečią pertraukos trukmę nustato Komisija. Po pertraukos balsavimas tęsiamas balsuojant trečią kartą. Jei ir po šio balsavimo balsai pasiskirsto po lygiai, laikoma, kad sprendimas nepriimtas;
22.2. Komisijos posėdžiai gali būti organizuojami ir nuotoliniu būdu ar mišriuoju būdu.
23. Komisijos pirmininką skiria Taryba Marijampolės savivaldybės mero teikimu.
24. Priėmus sprendimą teikti finansinę paramą Paramos gavėjui, finansinės paramos teikimas juridiškai įforminamas:
24.1. dvišale Paramos gavėjo ir Marijampolės savivaldybės patirtų išlaidų dalinio kompensavimo sutartimi, kai Fondo lėšomis kompensuojama dalis verslui plėtoti patirtų išlaidų.
24.2. kai Fondo lėšomis finansuojamas verslo plėtros projektas, kurį įgyvendinant kuriamas (-iami) ir/ar vystomas (-mi) inovatyvus (-ūs) produktas (-ai) ir/ar paslauga (-os) ir/ar kuriamos naujos darbo vietos:
24.2.1. dvišale Paramos gavėjo (fizinio asmens) ir Marijampolės savivaldybės verslo plėtros projekto įgyvendinimo sutartimi, numatant, kad fiziniam asmeniui įsteigus juridinį asmenį, bus pasirašoma Nuostatų 24.2.2 punkte nustatyta sutartis;
24.2.2. dvišale Paramos gavėjo (juridinio asmens) ir Marijampolės savivaldybės verslo plėtros projekto dalinio finansavimo sutartimi.
25. Marijampolės savivaldybės interesams, pasirašant sutartį, atstovauja Marijampolės savivaldybės meras arba jo įgaliotas asmuo.

VII SKYRIUS
DOKUMENTAI, KURIUOS PAREIŠKĖJAS TURI PATEIKTI FONDO FINANSINEI PARAMAI GAUTI

26. Pareiškėjai, norintys pasinaudoti Fondo finansine parama daliai verslui plėtoti patirtų išlaidų kompensuoti, Komisijai turi pateikti:
26.1. užpildytą nustatytos formos paraišką kompensuoti dalį verslui plėtoti patirtų išlaidų Marijampolės savivaldybės smulkaus ir vidutinio verslo rėmimo fondo lėšomis (Nuostatų 1 priedas);
26.2. patirtas išlaidas patvirtinančių dokumentų kopijas;
26.3. patirtų išlaidų apmokėjimą patvirtinančių dokumentų kopijas;
26.4. verslo liudijimų už paskutinius 12 mėnesių kopiją (taikoma tik fiziniams asmenims, dirbantiems pagal verslo liudijimą) arba individualios veiklos vykdymo pažymos kopiją (taikoma fiziniams asmenims, įregistravusiems individualią veiklą);
26.5. dokumentus apie Pareiškėjo įsiskolinimą socialinio draudimo fondui (taikoma tik fiziniams asmenims, dirbantiems pagal verslo liudijimą, arba įregistravusiems individualią veiklą);
26.6. dokumentus, įrodančius, kad pagal parengtą verslo planą, paraišką finansinei paramai iš ES ir kitų fondų gauti buvo skirta paskola ar parama Pareiškėjui (taikoma tik teikiant paraišką paramai pagal Nuostatų 10.6 punktą);
26.7. įgaliojimo ar kito dokumento, suteikiančio teisę atstovauti Pareiškėją dėl Fondo finansinės paramos gavimo, kopiją (taikoma, jei paraišką teikia ne juridinio asmens vadovas);
26.8. kitus dokumentus ar vaizdinę medžiagą, kuri, Pareiškėjo nuomone, gali būti svarbi Komisijai priimant sprendimą dėl Fondo paramos skyrimo.
27. Pareiškėjai, norintys pasinaudoti Fondo finansine parama finansuoti dalį verslo plėtros projektų, kuriuos įgyvendinant kuriami ir/ar vystomi inovatyvūs produktai ir/ar paslaugos ir/ar kuriamos naujos darbo vietos, išlaidų, Komisijai turi pateikti:
27.1. užpildytą nustatytos formos paraišką finansuoti dalį verslo plėtros projekto, kurį įgyvendinant kuriamas (-iami) ir/ar vystomas (-mi) inovatyvus (-ūs) produktas (-ai) ir/ar paslauga (-os) ir/ar kuriamos naujos darbo vietos, Marijampolės savivaldybės smulkaus ir vidutinio verslo rėmimo fondo lėšomis (Nuostatų 2 priedas);
27.2. Išsamų verslo planą, kuriame turi būti nurodyta:
27.2.1. detali informacija apie kuriamą (-us) inovatyvų (-ius) produktą (-us) ir/ar paslaugas;
27.2.2. detali informacija apie tikslinę (-es) rinkas, vartotojų grupę (-es), planuojamą rinkodaros strategiją;
27.2.3. detali informacija apie verslą kuriančio (-ių) ar plėtojančio (-ių) asmens(-ų) turimą išsilavinimą, gebėjimus, kvalifikaciją ir patirtį;
27.2.4. detali informacija apie verslui kurti ar plėtoti turimas patalpas, įrengimus, kitus materialinius išteklius;
27.2.5. detali informacija apie turimus finansinius išteklius, lėšų šaltinius, planuojamus pinigų srautus.
27.3. sutartis, ketinimų protokolus ar kitus dokumentus, pagrindžiančius idėjos, kuriai prašoma Fondo finansinės paramos, tvarumą.
27.4. jei Pareiškėjas jau vykdo verslo veiklą – šių Nuostatų 26.4 – 26.10 punktuose nurodytus dokumentus, priklausomai nuo aplinkybių.
27.5. kitus dokumentus ar vaizdinę medžiagą, kuri, Pareiškėjo nuomone, gali būti svarbi Komisijai priimant sprendimą dėl Fondo paramos skyrimo.
28. Pareiškėjai, norintys pasinaudoti Fondo finansine parama finansuoti dalį verslo plėtros projektų, kuriuos įgyvendinant kuriami ir/ar vystomi inovatyvūs produktai ir/ar paslaugos ir/ar kuriamos naujos darbo vietos, išlaidų, Komisijos posėdžio metu turi patys pristatyti savo verslo planą ir atsakyti į Komisijos narių klausimus. 
29. Komisija, nagrinėdama Pareiškėjo paraišką, savarankiškai renka ir tikrina informaciją:
29.1. apie pareiškėjo (juridinio asmens) įsiskolinimą socialinio draudimo fondui (vadovaujamasi Valstybinio socialinio draudimo fondo valdybos duomenų bazėse esančia informacija);
29.2. ar pareiškėjas yra įregistruotas Juridinių asmenų registre ir koks jo teisinis statusas (vadovaujamasi Valstybės įmonės Registrų centro duomenų bazėse esančia informacija).

VIII SKYRIUS
PARAMOS GAVĖJŲ ATSKAITOMYBĖ, ATSAKOMYBĖ IR JŲ VEIKLOS KONTROLĖ

30. Paramos gavėjas per 4 mėnesius nuo sprendimo skirti paramą Paramos gavėjui priėmimo dienos privalo sudaryti šių Nuostatų 24 punkte nurodytą (-as) sutartį (-is). Jei sutartis (-ys) per nurodytą laiką nesudaroma (-os), Fondo finansinė parama neskiriama.
31. Paramos gavėjo ir Marijampolės savivaldybės tarpusavio įsipareigojimai ir atsakomybė nustatoma šių Nuostatų 24 punkte nurodytoje (-ose) sutartyje (-se).
32. Paaiškėjus, kad Paramos gavėjas panaudojo ar naudoja gautą Fondo finansinę paramą kitiems tikslams nei buvo nurodyta paraiškoje suteikti finansinę paramą iš Fondo lėšų, ar paaiškėjus, jog Paramos gavėjas padarė ekonominio pobūdžio teisės pažeidimą, Komisijos sprendimu paramos teikimo procesas sustabdomas, o Paramos gavėjas privalo grąžinti visą iki tol jam išmokėtą Fondo finansinę paramą. Jei lėšos laiku negrąžinamos, skirtos lėšos išieškomos Lietuvos Respublikos įstatymų nustatyta tvarka.

IX SKYRIUS
BAIGIAMOS NUOSTATOS

33. Šie Nuostatai įsigalioja, gali būti keičiami ar netenka galios tik Tarybos sprendimu.
34. Fondas gali būti reorganizuojamas ir likviduojamas, jo veikla gali būti nutraukiama tik Tarybos sprendimu.
__________________

Marijampolės savivaldybės smulkaus ir 
vidutinio verslo rėmimo fondo nuostatų
1 priedas


(Paraiškos dėl verslui plėtoti patirtų išlaidų dalies kompensavimo Marijampolės savivaldybės smulkaus ir vidutinio verslo rėmimo fondo lėšomis forma)

	

	

	(Įmonės, įstaigos, bendrijos ar bendrovės pavadinimas, kodas ir juridinis statusas arba fizinio asmens vardas, pavardė)




Marijampolės savivaldybės
smulkaus ir vidutinio verslo rėminimo komisijai


PARAIŠKA DĖL VERSLUI PLĖTOTI PATIRTŲ IŠLAIDŲ DALIES KOMPENSAVIMO MARIJAMPOLĖS SAVIVALDYBĖS SMULKAUS IR VIDUTINIO VERSLO RĖMIMO FONDO LĖŠOMIS


20 ___ m. ________________ d.




	Pareiškėjo pavadinimas (juridiniams asmenims) arba vardas ir pavardė (fiziniams asmenims)
	


	
	

	Pareiškėjo adresas
	


	
	

	Pareiškėjo kodas (tik juridiniams asmenims)
	

	
	

	Pareiškėjo PVM mokėtojo kodas (tik PVM mokėtojams)
	

	
	

	Pareiškėjo atsiskaitomosios sąskaitos numeris, bankas, banko kodas
	

	

	Pareiškėjo telefono Nr.
	

	
	

	Pareiškėjo elektroninio pašto adresas(-ai)
	

	
	

	Pareiškėjo interneto svetainės adresas
	

	
	

	Pareiškėjo įkūrimo data (tik juridiniams asmenims)
	

	
	

	Pareiškėjo darbuotojų skaičius (tik juridiniams asmenims)
	

	
	

	Pareiškėjo metinė apyvarta (eurais) 
	

	
	

	Pagrindinė Pareiškėjo veikla
	




Prašomų kompensuoti verslui plėtoti patirtų išlaidų pobūdis (žymėti |X|):

	|_|
	Įmonės įsteigimo išlaidų dalinis padengimas.
Patirtų išlaidų suma ___________ Eur.

	
	

	|_|
	Rinkodaros priemonių formavimo ir įdiegimo išlaidų dalinis padengimas.
Patirtų išlaidų suma ___________ Eur.

	
	

	|_|
	Interneto svetainės arba elektroninės parduotuvės sukūrimo ir palaikymo išlaidų dalinis padengimas.
Patirtų išlaidų suma ___________ Eur.

	
	

	|_|
	Parodos išlaidų dalinis padengimas.
Patirtų išlaidų suma ___________ Eur.

	
	

	|_|
	Įmonės darbuotojų mokymo išlaidų dalinis padengimas.
Patirtų išlaidų suma ___________ Eur.

	
	

	|_|
	Verslo planų, paraiškų finansinei paramai iš ES ir kitų fondų gauti parengimo išlaidų dalinis padengimas. 
Patirtų išlaidų suma ___________ Eur.

	
	

	|_|
	Teritorinio planavimo dokumentų ir techninių projektų parengimo išlaidų dalinis padengimas.
Patirtų išlaidų suma ___________ Eur.

	
	

	|_|
	Nekilnojamojo turto nuomos išlaidų dalinis padengimas.
Patirtų išlaidų suma ___________ Eur.

	
	

	|_|
	Įrangos įsigijimo išlaidų dalinis padengimas.
Patirtų išlaidų suma ____________ Eur.

	
	

	|_|
	Statybos ir remonto darbų išlaidų dalinis padengimas. 
Patirtų išlaidų suma ___________ Eur.



Trumpai aprašykite, kokias paslaugas, kurių dalį išlaidų prašoma padengti SVV rėmimo fondo lėšomis, įmonė pirko ir kodėl jos buvo svarbios įmonės tolesnei plėtrai:

	



Esu susipažinęs(-usi) su Fondo finansinės paramos gavimo sąlygomis, teikimo tvarka ir iš to atsirandančiais įsipareigojimais.

Esu susipažinęs(-usi), kad mano asmens duomenys renkami ir tvarkomi vadovaujantis Bendrojo duomenų apsaugos reglamento 6 straipsnio b punktu – tvarkyti duomenis būtina siekiant įvykdyti sutartį, kurios šalis yra duomenų subjektas, arba siekiant imtis veiksmų duomenų subjekto prašymu prieš sudarant sutartį.

Tvirtinu, kad visi šioje paraiškoje pateikti duomenys yra teisingi.

	Paraiškos užpildymo data
	
20_______ m. __________________ mėn. ______ d.

	
	

	Vardas, pavardė
	

	
	

	Pareigos įmonėje
	

	
	

	Parašas
	



____________________


Marijampolės savivaldybės smulkaus ir 
vidutinio verslo rėmimo fondo nuostatų
2 priedas


[bookmark: _Hlk195630009](Paraiškos dėl verslo plėtros projekto, kurį įgyvendinant kuriamas (-iami) ir/ar vystomas (-mi) inovatyvus (-ūs) produktas (-ai) ir/ar paslauga (-os) ir/ar kuriamos naujos darbo vietos finansavimo Marijampolės savivaldybės smulkaus ir vidutinio verslo rėmimo fondo lėšomis forma)

	

	

	(Įmonės, įstaigos, bendrijos ar bendrovės pavadinimas, kodas ir juridinis statusas arba fizinio asmens vardas, pavardė)





Marijampolės savivaldybės
smulkaus ir vidutinio verslo rėminimo komisijai



PARAIŠKA DĖL VERSLO PLĖTROS PROJEKTO, KURĮ ĮGYVENDINANT KURIAMAS (-IAMI) IR/AR VYSTOMAS (-MI) INOVATYVUS (-ŪS) PRODUKTAS (-AI) IR/AR PASLAUGA (-OS) IR/AR KURIAMOS NAUJOS DARBO VIETOS FINANSAVIMO MARIJAMPOLĖS SAVIVALDYBĖS SMULKAUS IR VIDUTINIO VERSLO RĖMIMO FONDO LĖŠOMIS


20 ___ m. _________________ d.


	Pareiškėjo pavadinimas (juridiniams asmenims) arba vardas ir pavardė (fiziniams asmenims)
	


	
	

	Pareiškėjo adresas
	


	
	

	Pareiškėjo kodas (tik juridiniams asmenims)
	

	
	

	Pareiškėjo PVM mokėtojo kodas (tik PVM mokėtojams)
	

	
	

	Pareiškėjo atsiskaitomosios sąskaitos numeris, bankas, banko kodas
	

	

	Pareiškėjo telefono Nr.
	

	
	

	Pareiškėjo elektroninio pašto adresas(-ai)
	

	
	

	Pareiškėjo interneto svetainės adresas
	

	
	

	Pareiškėjo įkūrimo data (tik juridiniams asmenims)
	

	
	

	Pareiškėjo darbuotojų skaičius (tik juridiniams asmenims)
	

	
	

	Pareiškėjo metinė apyvarta (eurais) 
	

	
	

	Pagrindinė Pareiškėjo veikla
	



Prašomų finansuoti dalį verslo plėtros projekto, kurį įgyvendinant kuriamas(-iami) ir/ar vystomas(-mi) inovatyvus(-ūs) produktas(-ai) ir/ar paslauga(-os) ir/ar kuriamos naujos darbo vietos, išlaidų (žymėti |X|):

	|_|
	išlaidos naujai(-oms) darbo vietai(-oms) sukurti.
Prašoma finansuoti suma ___________ Eur.

	
	

	|_|
	išlaidos naujam produktui sukurti.
Prašoma finansuoti suma ___________ Eur.

	
	

	|_|
	išlaidos naujai paslaugai sukurti.
Prašoma finansuoti suma ___________ Eur.

	
	

	|_|
	išlaidos elektroniniams technologiniams sprendimams įdiegti.
Prašoma finansuoti suma ___________ Eur.




Trumpai aprašykite verslo plėtos projektą, kurį įgyvendinant kuriami ir/ar vystomi inovatyvūs produktai ir/ar paslaugos ir/ar kuriamos naujos darbo vietos, ir  kuriam prašote paramos SVV rėmimo fondo lėšomis:

	



Trumpai aprašykite kur ir kaip viešinsite informaciją apie Marijampolės savivaldybės smulkaus ir vidutinio verslo rėmimo fondo suteiktą finansinę paramą:

	




Esu susipažinęs(-usi) su Fondo finansinės paramos gavimo sąlygomis, teikimo tvarka ir iš to atsirandančiais įsipareigojimais.

Esu susipažinęs(-usi), kad mano asmens duomenys renkami ir tvarkomi vadovaujantis Bendrojo duomenų apsaugos reglamento 6 straipsnio b punktu – tvarkyti duomenis būtina siekiant įvykdyti sutartį, kurios šalis yra duomenų subjektas, arba siekiant imtis veiksmų duomenų subjekto prašymu prieš sudarant sutartį.

Tvirtinu, kad visi šioje paraiškoje pateikti duomenys yra teisingi.

	Paraiškos užpildymo data
	
20_______ m. __________________ mėn. ______ d.

	
	

	Vardas, pavardė
	

	
	

	Pareigos įmonėje
	

	
	

	Parašas
	



____________________

